Skietery by Kaapstad-winkelsentrumArgieffoto Een man is Vrydag dood en twee beseer tydens ŉ skietvoorval by ŉ winkelsentrum in Ottery in Kaapstad. Kapt. FC van Wyk, woordvoerder van die polisie, het Saterdagoggend aan Maroela Media bevestig die skietery het omstreeks 17:20 plaasgevind. Werner Vermaak, woordvoerder van ER24, het in ŉ verklaring gesê paramedici en metro-nooddienste is na die toneel naby Sandfonteinweg ontbied. Een van die mans is noodlottig beseer en hy is op die toneel dood verklaar. “ŉ Tweede persoon was in ŉ kritieke toestand en ŉ derde persoon in ŉ ernstige, maar stabiele toestand,” het Vermaak bygevoeg. Hulle is albei op die toneel behandel en later na ŉ nabygeleë hospitaal geneem. Die oorsaak van die skietery is nog nie bekend nie. “Die polisie ondersoek ŉ saak van moord en poging tot moord,” het Van Wyk bygevoeg. “Niemand is nog in verband met die voorval in hegtenis geneem nie.” Enigiemand met inligting oor die voorval word versoek om Crime Stop te skakel by 08600 10111.